Codename: Sailor V

— Naoko Takeuçi tərəfindən yazılmış və çəkilmiş manqa seriyası. Manqa seriyası sehrli güclərə malik olduğunu və Yeri qorumalı olduğunu öyrənən deyib-gülən məktəbli qız Minako Ayno haqqındadır. "Codename: Sailor V" Naoko Takeuçinin yazacağı "Seylor Mun" manqası üçün təməl rolunu oynamışdır.

 Məzmun 
Minako Ayno 13 yaşlı orta məktəb şagirdi, əylənməyi sevən, gələcəkdə öz sevgisini tapmağı arzulayan qızdır. Bir gün Minako alnında ağ aypara işarəsi olan, danışa bilən Artemis adlı ağ pişiklə rastlaşır. Artemis ona başa salır ki, o, sehrli güclərə malikdir və bu güclərlə daha güclü və gözəl şəxsə çevrilə bilər.

Artemis onun Seylor Venera olduğunu və Yer planeti Venera planetinin adından qorumalı olduğunu deyir. Artemis ona kömək etmək üçün iki əşya verir: aypara formalı kompakt və sehrli qələm. Sehirli qələmin köməyi ilə Minako istədiyi zaman Ədalət döyüşçüsü Seylor Viyə çevrilə bilir.

Minako tezliklə Danburitin başçılıq etdiyi Qaranlıq Agentliyə qarşı mübarizə aparmağa başlayır. Danburitin vəzifəsi bacarıqlı müğənnilərdən istifadə edərək cəmiyyəti kölələşdirməkdir.

Minako Ayno Seylor Vi kimi bir çox macəralar yaşayır, polislərin heyranlığını və qısqanclığını qazanır. Minako Saycyo Acedən kömək almağa başlayır.

Sonda Minako missiyasının düşündüyündən daha vacib olduğunu və Seylor Venera kimi əsl şəxsiyyətini öyrənir. Bu andan etibarən Minako digər Seylor döyüşçülərinin və Ay şahzadəsinin axtarışına çıxır.

 Buraxılış 
"Codename: Sailor V" ilk dəfə olaraq 3 avqust 1991-ci ildə "RunRun" jurnalının yay tətili buraxılışında yomikiri kimi nəşr olunmuşdur. Daha sonra manqa seriyasına çevrilmiş və bu jurnalda 3 iyul 1997-ci ilə kimi nəşr olunmuşdur. Kodansha manqanın 15 fəslini 3 tankobon cilddə toplamış və onları 18 dekabr 1993-cü ildən 6 noyabr 1997-ci ilə kimi çap etdirmişdir. 2004-cü ildə manqanın stili və dialoqları yenidən gözdən keçirilərək iki şinsoban cildində yenidən nəşr olunmuşdur. 2014-cü ildə ildə iki kanzenban cildi şəklində buraxılmışdır.

Şimali Amerikada Kodansha Comics USA manqanın delüks nəşrini "Seylor Mun" manqası ilə ingilis dili üçün lisenziyalaşdırmışdır. Şimali Amerikada manqa 13 sentyabr 2011-ci ildən 25 noyabr 2011-ci ilə kimi serializasiya olunmuşdur.
 Manqa başqa dillərə tərcümə olunmuşdur: Glenat tərəfindən fransız və ispan dillərinə, Egmont Manga & Anime tərəfindən alman dilinə, Star Edizioni və daha sonra GP Publishing ("Amici" jurnalında nəşr olunub) tərəfindən italyan dilinə və JPF tərəfindən polyak dilinə.

Manqa əsasında OVA seriyalarının çəkilməsi planlaşdırılsa da, bu heç vaxt həyata keçirilməmiş, əvəzində "Seylor Mun"un anime adaptasiyası çəkilmişdir.

 Fəsillər 

Şinsoban

 Qəbul 
11 sentyabr 2011-ci ildən 17 sentyabr 2011-ci ilə kimi "Codename: Sailor V" "New York Times" qəzetinin "ən yaxşı satan manqalar" siyahısında "Seylor Mun"un birinci cildindən sonra ikinci yerdə dayanırdı. Növbəti həftədə də manqa "Seylor Mun"un birinci cildindən sonra gəlirdi. Bir həftə sonra 3-cü yerə düşmüşdür. 9 oktyabrdan 15 oktyabra qədər 8-ci yerdə, növbəti həftə 9-cu yerdə qərarlaşırdı. 6-12 noyabr 2011-ci ildə manqanın birinci cildi ilk dəfə "Seylor Mun"dan yuxarıda — 2-ci yerdə idi. Bir həftə sonra "Codename: Sailor V" manqasının 2-ci cildi 2-ci yerə yüksəlmiş, 1-ci cild siyahıya düşməmişdir. 20-26 noyabrda ikinci cild 3-cü yerə düşmüşdür. BookScan-ın 2011-ci ilin noyabrının top-20 qrafik romanı siyahısında ikinci cild 3-cü, birinci cild 13-cü yerdə idi.

MTV Geek-in əməkdaşı Briqid Elverson "Codename: Sailor V" manqasının "Seylor Mun"un ilkin qaralama forması təəssürratı bağışladığını demişdir. Comics Worth Reading-dən Ed Sayzmora görə "Codename: Sailor V" manqasında personajlar "Seylor Mun"dakına nisbətən zəif işlənilmişdir, lakin bu qüsur deyil. Manga Bookshelf-dən Şon Qiffni Usaqidən fərqli olaraq Minakonun tək döyüşdüyünü və manqanın tonunun "döyüş-komediya" olduğunu qeyd etmişdir. Anime News Network-un əməkdaşı Rebekka Silvermana görə manqanın böyük hissəsi epizodikdir, amma Minakonun şəxsiyyətinə verilən uzaqgörənliyə və manqanın "Seylor Mun" üçün bünövrə rolunu oynamasına görə oxumağa dəyərlidir. Manga Critic-in yazıçısı Ketrin Deysiyə görə yetkin şəxs manqada "darıxdırıcılıq, hokkey, yaxşı çəkilməmiş rəsmlər", uşaqlar isə "pis insanları məğlub etmək üçün adi qızın yeni, güclü şəxsiyyəti qəbul etməsindən bəhs edən cazibədar fentezi" görə bilərlər. Deysi "Codename: Sailor V" manqasının gücünü Minakonun qızğın şəxsiyyətində görür.

 İstinadlar 

 Xarici keçidlər 
 Code Name: Sailor V
 Codename:Sailor V VikiMunda
 Seylor Vi Vikimunda

Kateqoriya:1991-ci ilin manqaları
Kateqoriya:Kodansha manqaları
Kateqoriya:Maho-şoco anime və manqaları
Kateqoriya:Romantik anime və manqalar
Kateqoriya:Sailor Moon
Kateqoriya:Komediya anime və manqaları